Torsten Schack Pedersen (V), 2014-03-14:
Det skal være attraktivt at drive virksomhed i Danmark, for vi har brug for investeringer i virksomheder i Danmark for at skabe vækst og beskæftigelse.
Derfor er det også Venstres klare politik, at vi skal styrke virksomhedernes konkurrenceevne ved at sænke skatter og afgifter, og vi skal have et byrdestop, som betyder, at myndighederne ikke pålægger danske virksomheder nye byrder.
Regeringen går selv og taler om at lette de administrative byrder, men ord og handling følges ikke ad fra regeringens side, heller ikke med dette forslag.
Forslaget udspringer af den finanslovsaftale for 2012, som regeringen lavede med Enhedslisten; en finanslovsaftale, der betød, at skatter og afgifter blev hævet med 5 mia. kr., og som gjorde det dyrere at være dansker og dyrere at drive virksomhed i Danmark.
Et af elementerne var en begrænsning i retten til at fremføre underskud for virksomheder.
En investeringsskat er det blevet kaldt – en investeringsskat, som er blevet meget kritiseret, fordi den har negative konsekvenser i forhold til at tiltrække investeringer til Danmark og har negative konsekvenser, i forhold til hvor attraktivt det er at starte nye virksomheder op og dermed at skabe arbejdspladser i Danmark.
Særlig bio- og medicobranchen har været meget skeptisk over for konsekvenserne af forslaget, for forslaget betyder bl.a., at hvis en relativt nystartet virksomhed sælges, kan skatten stige voldsomt.
Det er et helt forkert signal at sende, og det er helt forkerte vilkår at præsentere investorer for, for det får dem ikke til at vælge Danmark som investeringsland.
Derfor har vi i Venstre været imod forslaget om at begrænse virksomhedernes ret til at modregne tidligere års underskud, når skatten skal beregnes i de år, hvor der er overskud.
At en virksomhed, der samlet set har haft større underskud end overskud, nu skal betale skat, er et opgør med normale grundprincipper i skattelovgivningen.
Det har faktisk også fået regeringens egen Produktivitetskommission til at foreslå, at begrænsningerne i retten til at fremføre underskud skal afskaffes, og begrundelsen er, at det koster produktivitet.
Jeg troede, at der var bred enighed i Folketinget om, at det handlede om at gøre det attraktivt at investere i Danmark og gøre det attraktivt at lave produktivitetsfremmende tiltag, og så er det da trist, at regeringen stædigt fastholder forslaget og udmønter det i det konkrete lovforslag her.
Jeg troede faktisk, at De Radikale lyttede – også til økonomer – men det gør man så ikke i den her sag, og det er trist for Danmark.
Regeringen foreslår, at virksomhederne nu skal indberette til et underskudsregister for ikke at miste retten til at fratrække de tidligere underskud i kommende overskud.
Det kan man jo egentlig undre sig over, i og med at det er oplysninger, som SKAT i forvejen burde ligge inde med, men nu er det altså virksomhederne, der skal indberette en gang mere.
Hvis man læser høringssvarene til lovforslaget, er der også massiv kritik.
Lad mig bare fremføre en af de mange kritiske bemærkninger, som måske rammer meget præcist:
Det forekommer at stride mod almindelige retsgrundsætninger og dansk retstradition, at hensyn til et registers funktionalitet skal vægte højere end skatteyderens økonomiske rettigheder.
Det er vel egentlig en meget klar beskrivelse.
Her pålægges virksomhederne byrder, her cementeres en skat, der er skadelig for Danmark.
Det er der ikke meget godt at sige om; vi burde faktisk gå den modsatte vej.